ทุ่มทุกนโยบาย การคลังมีปัญหา
อัมมาร สยามวาลา นักวิชาการเกียรติคุณ สถาบันวิจัยเพื่อการพัฒนาประเทศไทย (ทีดีอาร์ไอ)
10 ส.ค. 2554

อัมมาร สยามวาลา นักวิชาการเกียรติคุณ สถาบันวิจัยเพื่อการพัฒนาประเทศไทย (ทีดีอาร์ไอ) 
กล่าวว่า หากพรรคเพื่อไทยได้เป็นรัฐบาล และทำทุกนโยบายที่หาเสียง เชื่อว่าภายใน 3 ปี ฐานะการเงินการคลังจะประสบปัญหาอย่างมาก โดยเฉพาะโครงการรับจำนำข้าว รถไฟฟ้า 10 สาย และการสร้างโครงการแอร์พอร์ตลิงก์ ที่ต้องใช้เงินจำนวนมาก
อัมมาร กล่าวว่า นโยบายจำนำข้าวทุกเม็ดจะแย่มาก ข้ออ้างของ สุชาติ ธาดาธำรงเวช ที่ว่าไม่ต้องซื้อหมดเหมือนตลาดหุ้น ซื้อไปราคาหุ้นก็ขึ้น เพราะหุ้นมีจำนวนจำกัด แต่ข้าวมีไม่จำกัด ออกมาทุกปีทุกเดือน ทำให้ซื้อข้าวทุกเม็ดไม่ได้ ยกตัวอย่างรัฐบาลจำนำข้าว 15 ล้านตัน ราคาข้าวขึ้น รัฐบาลต้องซื้ออีก ต้องเทขายเพื่อมีเงินไปซื้อ เมื่อเทขายราคาก็ตก ต้องใช้เงินไปเรื่อยๆ
 




“เขาอาจสำเร็จแต่รอบแรก หลังจากนั้นเขาจะทำอะไรกับข้าวนั้น หากเขาไม่ทำเก็บแช่ไว้ ไม่มีเงินซื้อรอบต่อไป หากซื้อรอบต่อไปพ่อค้าก็จะลดราคาซื้อข้าว เพราะรู้ว่าข้าวของรัฐบาลมีค้างอยู่จำนวนมาก และประเมินว่าโครงการจะไปได้ไม่นาน เขากำลังฝันว่าเมื่อซื้อข้าว 1.5 หมื่นบาทต่อตัน ราคาในตลาดจะตามไปเอง ซึ่งไม่จริง เป็นจริงอย่างมากก็แค่รอบแรก หลังจากนั้นข้าวจะราคาตก เพราะข้าวมีอยู่ในสต๊อกจำนวนมาก” อัมมาร วิพากษ์
จรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า ถ้าผลการเลือกตั้งเป็นไปตามรายงานดังกล่าว นโยบายของพรรคเพื่อไทยที่ได้เคยนำเสนอไว้ ซึ่งได้ให้ความสำคัญต่อการกระตุ้นการบริโภคและการลงทุนในประเทศนั้น เห็นว่าตลาดทุนจะมีบทบาทสำคัญอย่างยิ่ง นอกจากนี้ยังเห็นว่าพรรคเพื่อไทยได้แสดงนโยบายเห็นด้วยกับนโยบายพัฒนาตลาดทุนในแผนพัฒนาตลาดทุนไทย จึงเชื่อมั่นว่าการพัฒนาตลาดทุนไทยจะได้รับการสานต่อ
สิ่งที่อยากเห็น คือ การจัดตั้งรัฐบาลและทีมเศรษฐกิจโดยเร็ว โดยต้องการเห็นทีมเศรษฐกิจที่แข็งแกร่งที่จะพัฒนาเศรษฐกิจของประเทศ และพัฒนาตลาดทุนไทยให้แข่งขันได้ รวมทั้งอยากเห็นนโยบายที่มีมิติของการปฏิรูปเพิ่มขึ้น เพื่อที่จะช่วยให้เศรษฐกิจของประเทศแข่งขันได้อย่างยั่งยืนในระยะยาว ดังนั้นหากสิ่งเหล่านี้มีความชัดเจนก็เชื่อว่าจะยิ่งสร้างความเชื่อมั่นให้นักลงทุนมากขึ้น
สมชัย จิตสุชน ผู้อำนวยการวิจัยด้านการพัฒนาเศรษฐกิจและการกระจายรายได้ ฝ่ายการวิจัยนโยบายเศรษฐกิจส่วนรวม ทีดีอาร์ไอ กล่าวว่า โจทย์ใหญ่หลังจากที่พรรคเพื่อไทยได้เป็นรัฐบาล นั่นคือการรักษาสัญญาที่ให้ไว้ตอนหาเสียง ด้วยนโยบายประชานิยมต่างๆ โดยเฉพาะนโยบายเรื่องการขึ้นค่าจ้างขั้นต่ำเป็น 300 บาท ภายใน 90 วัน เพราะเท่ากับว่าเป็นการปรับขึ้นค่าจ้างขั้นต่ำมากถึง 20% 
ผลที่จะตามมากับนโยบายประชานิยมนี้ จะทำให้ราคาสินค้าปรับตัวสูงขึ้น จากอัตราเงินเฟ้อที่จะปรับตัวสูงขึ้นอย่างมโหฬาร หรือกรณีที่ระบุว่ามีนโยบายจะทำให้ค่าเงินบาทอ่อนค่า หรือโครงการจำนำราคาข้าวที่ 1.52 หมื่นบาทต่อตัน จะต้องใช้เงินเป็นแสนล้านบาทเพื่อดำเนินนโยบายนี้